Treballadors de Marelli s'han concentrat aquest migdia davant de la fàbrica dels Monjos - El Cargol l El setmanari del Penedès l Societat l Política l Economia l Cultura l Vins i Caves l Món casteller l Entrevistes l Esports
30 Juliol, 2020, 22:41
Treballadors de Marelli s'han concentrat aquest migdia davant de la fàbrica dels Monjos
Avui finalitzava el període de consultes de l’ERO presentat per Marelli Barcelona Spain per acomiadar 59 persones, 32 al centre de la Zona Franca i 27 a la planta de Santa Margarida i els Monjos, arran de la decisió de Nissan d’abandonar l’activitat productiva de les plantes de Catalunya. De moment no s’ha avançat cap a un acord en les negociacions de l’expedient. Davant d’aquesta situació, aquest migdia els comitès de les dues plantes de Marelli han convocat els treballadors a una concentració a les portes de la fàbrica de Santa Margarida i els Monjos, ubicada al carrer de les Illes Balears, 5-7.
A la concentració també hi ha assistit l'alcaldessa dels Monjos, Imma Ferret, i diverses regidores del consistori, i que han ofert als empleats el suport municipal en les seves reivindicacions laborals.
Entre els principals punts de desacord es troben les indemnitzacions per a les persones afectades per l’expedient i “la negativa de l’empresa a garantir les mateixes condicions del possible acord d’ERO a la resta de la plantilla que continuarà, en cas de produir-se nous acomiadaments, malgrat que no en garanteix la seva viabilitat futura si finalment Nissan tanca”, asseguren des del sindicat Comissions Obreres.
CCOO d’Indústria exigeix garanties de viabilitat a la direcció de Marelli Barcelona Spain, ja que considera que “si no, anem cap a un tancament total”, i que les condicions d’un possible acord es facin extensives a la resta de la plantilla. En el marc de l’ERO, l’empresa també va plantejar que part de la plantilla passés a una nova empresa participada per Marelli i per un grup xinès, però aquesta qüestió ha quedat aturat temporalment enmig de les negociacions de l’expedient.